‘ไทยรี’รอดจมน้ำเพิ่มทุน7พันล.สำเร็จลุยประกันต่อ
ไทยรีเพิ่มทุนสำเร็จได้ 7,000 ล้านบาทต่อชีวิต มั่นใจกลับมาทำธุรกิจได้เหมือนเดิม
16 มี.ค. 2555

ไทยรีเพิ่มทุนสำเร็จได้ 7,000 ล้านบาทต่อชีวิต มั่นใจกลับมาทำธุรกิจได้เหมือนเดิม 
ไทยรับประกันภัยต่อ เพิ่มทุน 7,000 ล้านบาท ประสบความสำเร็จตามเป้าหมาย “สุรชัย ศิริวัลลภ” กรรมการและประธานเจ้าหน้าที่บริหาร เชื่อมั่น “Fairfax Financial Holdings Limited” พันธมิตรรายใหม่ จะช่วยทำให้อนาคตบริษัทสดใส
นายสุรชัย ศิริวัลลภ กรรมการและประธานเจ้าหน้าที่บริหาร บริษัท ไทยรับประกันภัยต่อ หรือไทยรี เปิดเผยว่า บริษัทประสบความสำเร็จในการขายหุ้นเพิ่มทุน 7,000 ล้านบาท ให้กับผู้ถือหุ้นเดิม (Rights offering) และบริษัท แฟร์แฟกซ์ ไฟแนนเชียล โฮลดิงส์ ซึ่งเป็นนักลงทุนแบบเฉพาะเจาะจง
สำหรับเงินที่ได้จากการหุ้นเพิ่มทุนครั้งนี้ จะทำให้ไทยรีมีเงินกองทุนใหม่เพิ่มขึ้นอีก 7,000 ล้านบาท ส่งผลให้อัตราส่วนการดำรงเงินกองทุนต่อเงินกองทุนเป็นไปตามเกณฑ์ที่สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) กำหนด และมีความยืดหยุ่นทางการเงินมากขึ้น สามารถยกระดับฐานะการเงินในการดำเนินธุรกิจ เพื่อขยายการเติบโตได้และช่วยให้การทำธุรกิจประกันภัยต่อ และการหารายได้จากการลงทุนกลับเข้าสู่ภาวะปกติ
“จากฐานะการเงินที่แข็งแกร่งมากขึ้นของไทยรี เราเชื่อมั่นว่าจะได้รับการประเมินอันดับความน่าเชื่อถือทางการเงินใหม่จากบริษัทจัดอันดับเครดิตเอสแอนด์พี ให้กลับมาอยู่ในระดับเดิมก่อนที่จะเกิดเหตุการณ์มหันตภัยน้ำท่วมในหลายพื้นที่ของไทย” นายสุรชัย กล่าว
นอกจากนี้ การที่ได้กลุ่มแฟร์แฟกซ์เข้ามาเป็นพันธมิตรทางกลยุทธ์รายใหม่ จะทำให้อนาคตของไทยรีสดใสมากขึ้น เนื่องจากกลุ่มแฟร์แฟกซ์มีความเชี่ยวชาญและประสบการณ์ด้านการลงทุนสูง